CELEX: 32004R1673
Language: lt
Date: 2004-09-24 00:00:00
Title: 2004 m. rugsėjo 24 d. Komisijos reglamentas (EB) Nr. 1673/2004, nustatantis prekybos kivių vaisiais standartus

25.9.2004   
            
            
               LT
            
            
               Europos Sąjungos oficialusis leidinys
            
            
               L 300/5
            
         
      KOMISIJOS REGLAMENTAS (EB) Nr. 1673/2004
   2004 m. rugsėjo 24 d.
   nustatantis prekybos kivių vaisiais standartus
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo (1), ypač į jo 2 straipsnio 2 dalį,
   kadangi:
   
               (1)
            
            
               Kivių vaisiai Reglamento (EB) Nr. 2200/96 I priede nurodomi kartu su tais produktais, kuriems taikomi prekybos standartai. 1990 m. vasario 16 d. Komisijos reglamentas (EEB) Nr. 410/90, nustatantis kivių vaisių kokybės standartus (2), buvo daug kartų iš dalies keičiamas. Dėl to siekiant aiškumo Reglamentas (EEB) Nr. 410/90 turi būti panaikintas ir nuo 2004 m. spalio 1 d. pakeistas nauju reglamentu.
            
         
               (2)
            
            
               Šiuo tikslu ir siekiant užtikrinti tarptautinės rinkos skaidrumą turėtų būti atsižvelgta į Jungtinių Tautų Europos ekonomikos komisijos (JT/EEK) darbo grupės žemės ūkio produktų standartizavimui ir kokybei rekomenduotą kivių vaisių prekybos ir kokybės kontrolės standartą JT/EEK FFV-46.
            
         
               (3)
            
            
               Naujų standartų taikymas turi daryti poveikį nepatenkinamos kokybės produktų pašalinimui iš rinkos, skatinti gaminti vartotojų reikalavimus tenkinančią produkciją, gerinti prekybą sąžiningos konkurencijos sąlygomis, taip padedant didinti produkcijos pelningumą.
            
         
               (4)
            
            
               Standartus būtina taikyti visuose prekybos etapuose. Tolimas jų vežimas, tam tikros trukmės sandėliavimas ar įvairūs šių produktų tvarkymo veiksmai gali tapti jų gedimo priežastimi dėl jų biologinio vystymosi ir polinkio gesti. Taikant standartus įvairiuose prekybos etapuose produktus išsiuntus, būtina atsižvelgti į tokį produktų gedimą.
            
         
               (5)
            
            
               Aukščiausios klasės atveju reikia atsižvelgti tik į šviežumo ir standumo trūkumą, nes tos klasės produktus privaloma ypač atidžiai rūšiuoti ir pakuoti.
            
         
               (6)
            
            
               Šiame reglamente numatytos priemonės atitinka Šviežių vaisių ir daržovių vadybos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Kivių vaisiams, klasifikuojamiems KN kodu 0810 50, prekybos standartai pateikiami šio dokumento priede.
   Šie standartai taikomi visuose prekybos etapuose, laikantis Reglamentu (EB) Nr. 2200/96 nustatytų sąlygų.
   Tačiau po išsiuntimo produktai gali būti:
   
               a)
            
            
               mažiau švieži ir standūs;
            
         
               b)
            
            
               ne aukščiausios rūšies produktai – šiek tiek pasikeitę dėl biologinio vystymosi ir savo polinkio gesti.
            
         2 straipsnis
   Reglamentas (EEB) Nr. 410/90 panaikinamas.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2004 m. spalio 1 d.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje, 2004 m. rugsėjo 24 d.
      
         
            Komisijos vardu
         
         Franz FISCHLER
         
         
            Komisijos narys
         
      
   
   
      (1)  OL L 297, 1996 11 21, p. 1. Reglamentas su paskutiniais pakeitimais, padarytais Komisijos reglamentu (EB) Nr. 47/2003 (OL L 7, 2003 1 11, p. 64).
   
      (2)  OL L 43, 1990 2 17, p. 22. Reglamentas su paskutiniais pakeitimais, padarytais Reglamentu (EB) Nr. 907/2004 (OL L 163, 2004 4 30, p. 50).
   
      PRIEDAS
      PREKYBOS KIVIŲ VAISIAIS STANDARTAI
      I.   PRODUKTO APIBRĖŽIMAS
      Šie standartai taikomi kivių vaisiams, priklausantiems veislėms (kultūrinėms veislėms), išvestoms iš Actinidia Chinensis Planch arba Actinidia deliciosa (A. Chev., C. F. Liang ir A. R. Ferguson), kurie vartotojui tiekiami švieži. Kivių vaisiams, skirtiems pramoniniam perdirbimui, standartai netaikomi.
      II.   NUOSTATOS DĖL KOKYBĖS
      Šių standartų tikslas – apibrėžti paruoštų ir supakuotų kivių vaisių kokybės reikalavimus.
      A.   Minimalūs kokybės reikalavimai
      Atsižvelgiant į specialias kiekvienos klasės nuostatas ir leistinus nuokrypius nuo normos, visų klasių kivių vaisiai turi būti:
      
                  —
               
               
                  nepažeisti (tačiau be žiedkočių),
               
            
                  —
               
               
                  sveiki; produktai, kurie dėl puvimo arba gedimo yra netinkami vartoti, pašalinami,
               
            
                  —
               
               
                  švarūs, be jokių matomų pašalinės kilmės medžiagų,
               
            
                  —
               
               
                  be kenkėjų,
               
            
                  —
               
               
                  nepažeisti kenkėjų,
               
            
                  —
               
               
                  pakankamai standūs (neminkšti, nesuvytę ir nepermirkę vandeniu),
               
            
                  —
               
               
                  gerai susiformavę (neleistini dvigubi ar keliagubi vaisiai),
               
            
                  —
               
               
                  ne per daug drėgni išorėje,
               
            
                  —
               
               
                  be jokio pašalinio kvapo ir (arba) skonio.
               
            Kivių vaisių subrendimas ir būklė turi būti tokie, kad jie:
      
                  —
               
               
                  nenukentėtų vežant ir tvarkant,
               
            
                  —
               
               
                  paskirties vietą pasiektų tinkamos būklės.
               
            B.   Minimalūs prinokimo reikalavimai
      Kivių vaisiai turi būti pakankamai subrendę ir prinokę. Kad šis reikalavimas būtų patenkintas, vaisių prinokimas turi būti:
      
                  —
               
               
                  supakuojant rajone, kuriame produktai išauginti, ir vėliau pakuotojui juos pristatant bei vykdant eksportą ir importą bent 6,2° pagal Brikso testą arba vidutiniškai 15 % išdžiūvimo,
               
            
                  —
               
               
                  visuose kituose prekybos etapuose bent 9,5° pagal Brikso testą.
               
            C.   Klasifikacija
      Kivių vaisiai skirstomi į tris klases:
      
                  i)
               
               
                  Aukščiausia klasė
                  Šios klasės kivių vaisiai turi būti ypač geros kokybės. Jų forma, branda ir spalva turi būti būdinga atitinkamai veislei.
                  Jie turi būti be trūkumų, išskyrus labai menkus paviršinius odelės pažeidimus, su sąlyga, kad dėl to nesikeičia kokybė, bendra produkto išvaizda, išsilaikymas ir jo pateikimas pakuotėje.
                  Santykis tarp didžiausio ir mažiausio vaisiaus skersmens, matuojant per vidurinį pjūvį, turi būti ne mažesnis kaip 0,8.
               
            
                  ii)
               
               
                  I klasė
                  Šios klasės kivių vaisiai turi būti geros kokybės. Jie turi turėti savo veislei būdingas savybes.
                  Vaisiai turi būti standūs, o minkštimas visiškai sveikas.
                  Nedideli trūkumai leidžiami su sąlyga, kad jie nedaro įtakos bendrai produkto išvaizdai, kokybei, išsilaikymui ir pateikimui pakuotėje:
                  
                              —
                           
                           
                              nežymūs formos trūkumai (tačiau be išbrinkimo ir deformacijos),
                           
                        
                              —
                           
                           
                              nežymūs spalvos trūkumai,
                           
                        
                              —
                           
                           
                              paviršiniai odelės pažeidimai su sąlyga, kad bendras pažeistas plotas ne didesnis kaip 1 cm2,
                           
                        
                              —
                           
                           
                              nedidelės „Hayward“ žymės – išilginės neiškilios linijos.
                           
                        Santykis tarp didžiausio ir mažiausio vaisiaus skersmens, matuojant per vidurinį pjūvį, turi būti ne mažesnis kaip 0,7.
               
            
                  iii)
               
               
                  II klasė
                  Šiai klasei priklauso kivių vaisiai, kurie neatitinka aukštesnei klasei keliamų reikalavimų, tačiau atitinka minimalius pirmiau nurodytus reikalavimus.
                  Vaisius turi būti pakankamai standus, o minkštimas be jokių rimtų trūkumų.
                  Jei kivių vaisius atitinka pagrindinius kokybės reikalavimus, gerai išsilaiko ir išlieka geros išvaizdos, leistini šie trūkumai:
                  
                              —
                           
                           
                              formos trūkumai,
                           
                        
                              —
                           
                           
                              spalvos trūkumai,
                           
                        
                              —
                           
                           
                              odelės trūkumai, tokie kaip užgiję įpjovimai ar randuotas (nudrėkstas) paviršius, su sąlyga, kad pažeistas plotas ne didesnis kaip 2 cm2,
                           
                        
                              —
                           
                           
                              kelios ryškesnės „Hayward“ žymės su nežymiu iškilumu,
                           
                        
                              —
                           
                           
                              nežymus sumušimas.
                           
                        
            III.   NUOSTATOS DĖL DYDŽIO
      Dydžio reikalavimas nustatomas pagal vaisiaus svorį.
      Minimalus aukščiausios klasės vaisiaus svoris yra 90 g, I klasės – 70 g, o II klasės – 65 g.
      Didžiausio ir mažiausio vaisiaus svorio skirtumas pakuotėje neturi viršyti:
      
                  —
               
               
                  10 g, kai vaisiai sveria mažiau kaip 85 g,
               
            
                  —
               
               
                  15 g, kai vaisiai sveria nuo 85 g iki 120 g,
               
            
                  —
               
               
                  20 g, kai vaisiai sveria nuo 120 g iki 150 g,
               
            
                  —
               
               
                  40 g, vaisiai sveria 150 g ir daugiau.
               
            IV.   NUOSTATOS DĖL LEISTINŲ NUOKRYPIŲ
      Kiekvienai pakuotei leidžiami kokybės ir dydžio nuokrypiai nuo nurodytos klasės reikalavimų.
      A.   Kokybės nuokrypiai
      
                  i)
               
               
                  Aukščiausia klasė
                  Kivių vaisiai, kurie netenkina šios klasės reikalavimų, bet tenkina I klasės reikalavimus, arba, išimties tvarka, neviršija pastarosios klasės leistinų nuokrypių, gali sudaryti 5 % viso kivių vaisių skaičiaus ar svorio.
               
            
                  ii)
               
               
                  I klasė
                  Kivių vaisiai, kurie netenkina šios klasės reikalavimų, bet tenkina II klasės reikalavimus, arba, išimties tvarka, neviršija pastarosios klasės leistinų nuokrypių, gali sudaryti 10 % viso kivių vaisių skaičiaus ar svorio.
               
            
                  iii)
               
               
                  II klasė
                  Kivių vaisiai, kurie netenkina nei šios klasės reikalavimų, nei minimalių reikalavimų, gali sudaryti 10 % viso kivių vaisių skaičiaus ar svorio, išskyrus vaisius, pažeistus puvinio, su sumušimais ar kitaip sugedusius ir dėl to netinkamus vartoti.
               
            B.   Dydžio nuokrypiai
      Visoms klasėms: kivių vaisiai, kurie neatitinka minimalaus svorio ir (arba) dydžio reikalavimų, gali sudaryti 10 % viso kivių vaisių skaičiaus ar svorio.
      Tačiau vaisiai turi būti nedaug didesni ar mažesni nei reikalaujama. Mažiausi aukščiausios klasės vaisiai negali sverti mažiau nei 85 g, I klasės – 67 g ir II klasės – 62 g.
      V.   NUOSTATOS DĖL PATEIKIMO
      A.   Vienodumas
      Visų pakuočių turinys turi būti vienodas. Jose turi būti tos pačios kilmės, veislės, kokybės ir dydžio kivių vaisiai.
      Kiekvienos pakuotės matomoji turinio dalis turi atitikti visą pakuotės turinį.
      Nukrypstant nuo pirmiau išvardytų šios dalies nuostatų produktai, kuriems taikomas šis reglamentas, pardavimui skirtose ne didesnio nei trys kilogramai arba lygaus trims kilogramams gryno svorio pakuotėse gali būti sumaišyti su šviežiais skirtingų veislių vaisiais ir daržovėmis Komisijos reglamentu (EB) Nr. 48/2003 (1) numatytomis sąlygomis.
      B.   Įpakavimas
      Kivių vaisiai turi būti supakuoti taip, kad būtų tinkamai apsaugoti.
      Medžiagos, naudojamos pakuotės viduje, turi būti naujos, švarios ir tokios kokybės, kad apsaugotų produktą nuo išorinio ar vidinio sužalojimo. Medžiagos, o ypač popierius ar spaudai su prekės žymomis gali būti naudojamos, jei spausdinant ar ženklinant buvo naudojamas netoksinis rašalas ar klijai.
      Individualiai produktai turi būti ženklinami taip, kad nuėmus žymą neliktų pastebimų klijų pėdsakų ir nebūtų pažeista odelė.
      Pakuotėse negali būti pašalinių medžiagų.
      C.   Pateikimas
      Aukščiausios klasės vaisiai turi būti pateikiami atskirai vienas nuo kito ir tvarkingai išdėstyti vienu sluoksniu.
      VI.   NUOSTATOS DĖL ŽYMĖJIMO
      Ant kiekvienos pakuotės raidėmis ant tos pačios pusės, įskaitomai, neištrinamai ir iš išorės gerai matomai turi būti nurodyta tokia informacija:
      A.   Identifikacija
      Pakuotojo ir (arba) siuntėjo pavadinimas arba pavardė ir adresas
      Šią informaciją gali pakeisti:
      
                  —
               
               
                  visose pakuotėse, išskyrus didžiąją pakuotę – pakuotojui ir (arba) siuntėjui oficialiai suteiktas ar priimtas žymėjimo kodas, prieš kurį nurodyta „pakuotojas ir (arba) siuntėjas“ arba atitinkamas sutrumpinimas,
               
            
                  —
               
               
                  tik didžiojoje pakuotėje – Bendrijoje įsisteigusio pardavėjo pavadinimas ar pavardė ir adresas, prieš kurį užrašyta „supakuota:“ arba atitinkama nuoroda. Šiuo atveju taip pat turi būti nurodomas pakuotojo ir (arba) siuntėjo kodas. Pardavėjas kontrolės tarnyboms pateikia visą reikalingą informaciją apie šio kodo reikšmę.
               
            B.   Produkto pobūdis
      
                  —
               
               
                  „Kivių vaisiai“, „Aktinidijos“ arba lygiavertis pavadinimas, jei pakuotės turinys nematomas iš išorės,
               
            
                  —
               
               
                  veislės pavadinimas (pasirinktinai),
               
            C.   Produkto kilmė
      
                  —
               
               
                  Kilmės šalis ir pasirinktinai – rajonas, kuriame produktai išauginti, arba nacionalinis, regioninis ar vietinis vietovės pavadinimas.
               
            D.   Prekybinė specifikacija
      
                  —
               
               
                  klasė,
               
            
                  —
               
               
                  dydis, nurodant mažiausią ir didžiausią vaisių svorį,
               
            
                  —
               
               
                  vaisių skaičius (pasirinktinai).
               
            E.   Oficiali kontrolės žyma (pasirinktinai)
      Pirmoje pastraipoje minimos nuorodos ant pakuočių nėra būtinos, kai pakuotėse sudėti pardavimui skirti iš išorės matomi įpakavimai, ant kurių užrašyta tokia informacija. Ant pakuočių neturi būti jokios klaidinančios informacijos. Kai pakuotės pateikiamos ant palečių, minėtos nuorodos turi būti užrašytos ant matomoje vietoje pridėtų kortelių bent ant dviejų paletės priekinių pusių.
      
         (1)  OL L 7, 2003 1 11, p. 65.